Diari Oficial de la Generalitat Valenciana


Sumari del DOGV 8219, del 24-01-2018 (2017/12220)

RESOLUCIÓ de 15 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 43/14-AIA Montaverner.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8219

Data del DOGV
:   24-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/12573


Data del document
:   15-12-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Montaverner
    * impacte ambiental

RESOLUCIÓ de 15 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 43/14-AIA Montaverner. [2017/12459]  
De conformitat amb l'article 28 del Decret 162/1990, de 15 d'octubre, del Consell, de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 43/14-AIA Montaverner.  
  
«Declaració d'impacte ambiental  
Expedient: 43/2320-XIG.  
Títol: Indústria de reciclatge de vidre i magatzem temporal de contenidors de residus no perillosos (paper, cartó, plàstic, ferralla i runes).  
  
Activitat: gestió de residus no perillosos.  
Òrgan substantiu: Ajuntament de Montaverner.  
Promotor: User Materies, SL.  
Localització: c/ Otos, 34, polígon industrial La Cava, Montaverner (València).  
Descripció del projecte  
User Materies, SL, explota una activitat de reciclatge de vidre i hi disposa de llicència municipal d'obertura per Resolució d'alcaldia de 28 de novembre de 2012. En l'actualitat, promou l'ampliació de la indústria per a desenvolupar, a més del reciclatge de vidres, l'emmagatzematge temporal de contenidors de residus no perillosos (paper, cartó, plàstic, ferralla i runes). A aquest efecte, s'ha presentat davant l'ajuntament un projecte a fi d'obtindre llicència ambiental per a l'ampliació, d'acord amb la Llei 2/2006, de 5 de maig, de prevenció de la contaminació i qualitat ambiental.  
L'activitat s'exerceix en una parcel·la de 3.600 m² en la qual s'ubica una nau industrial de 974,36 m², amb 208,67 m² d'entresolat que alberga les oficines i 765,69 m² en planta baixa, dels quals uns 650 m² es dediquen a zones de treball. L'emmagatzematge temporal de contenidors de residus no perillosos (paper, cartó, plàstic, ferralla i runes) està previst realitzar-ho en el pati, a l'aire lliure, amb una superfície de 2.400 m². En el projecte no es preveu l'adequació de la parcel·la ni de la nau, per la qual cosa no s'hi preveu realitzar obres.  
Aquesta parcel·la està emplaçada en el polígon industrial de La Cava, en el municipi de Montaverner. El polígon disposa d'accés directe des de la CV-60. La parcel·la queda a uns 500 metres del nucli urbà, separat d'aquest per altres parcel·les industrials que allotgen indústries diverses. Es disposa de connexió a la xarxa de clavegueram del polígon industrial, i també als diversos serveis urbans (aigua potable, energia) i arreplega de fem.  
El reciclatge de vidre es realitza en diverses fases. En primer lloc, es recepciona el vidre i s'eliminen elements estranys com ara etiquetes i taps. Després es procedeix al triturat, selecció i garbellament. Posteriorment, es ven el vidre per a la seua fosa. Es disposa d'un molí triturador.  
  
D'altra banda, l'empresa està registrada per a l'exercici de l'activitat d'arreplega i transport de residus no perillosos amb núm. 1595/RT/RNP/CV. Es pretén emmagatzemar temporalment els contenidors arreplegats en la zona de pati a l'aire lliure fins al seu transport. S'indica que els contenidors estaran degudament coberts.  
L'activitat en la indústria es desenvoluparà únicament en horari diürn.  
  
Tramitació administrativa  
Amb data 25 de març de 2014, s'ha rebut de l'Ajuntament de Montaverner, l'expedient per a l'avaluació d'impacte ambiental del projecte. Inclou la documentació següent:  
- Projecte d'indústria de reciclatge de vidre i magatzem temporal de contenidors de residus no perillosos.  
- Estudi d'impacte ambiental del projecte i document de síntesi.  
- Certificat de la Secretaria de l'Ajuntament de Montaverner, en el qual s'indica que l'expedient ha sigut sotmés a informació pública per un termini de 30 dies, d'acord amb les previsions del Reial decret legislatiu 1/2008, d'11 de gener, sense que s'hi hagen rebut al·legacions.  
  
  
Consideracions ambientals  
L'activitat s'exercirà en una parcel·la industrial, situada en el polígon industrial de La Cava, de Montaverner. Té bona accessibilitat des de la CV-60, i el trasbals de camions amb residus no afecta el nucli urbà. Dista d'aquest uns 500 metres, i no es preveu afecció sobre la població.  
  
A pesar que l'activitat s'exerceix en una parcel·la urbanitzada amb nau industrial existent, l'EsIA valora els impactes de la fase de construcció, qüestió que no té sentit. No obstant això, no s'aprofundeix en l'activitat exercida i els impactes associats a aquesta, ja que no valora els potencials efectes del trasbals de residus i el seu emmagatzematge en l'exterior. En particular, es conclou de la documentació presentada que el pati exterior no està pavimentat.  
L'espai de la Xarxa Natura 5202 BIJ curs mitjà del riu d'Albaida se situa en la llinda nord del terme municipal, encara que no és previsible afecció en relació amb la ubicació i característiques de l'activitat. No existeixen en l'entorn altres elements naturals que puguen veure's afectats pel projecte.  
S'indica que els residus generats per la mateixa activitat s'emmagatzemen en contenidors i seran entregats a empresa autoritzada per a la seua gestió, incloent-hi residus perillosos com ara bateries. Els residus assimilables a urbans seran retirats pels serveis municipals, excepte el material reciclable, que se separa i es ven per al seu reciclatge.  
Segons es descriu en l'EsIA, els motors i màquines estaran dotats de tacs silenciadors i aïllats, per a evitar l'emissió de soroll i transmissió de vibracions. Les labors de càrrega i descàrrega de materials es realitzaran en l'interior de la nau industrial. Els residus líquids que puguen generar-se pel funcionament de bateries o motors s'emmagatzemaran en bidons amb cubeta de retenció i seran retirats per gestor autoritzat. No es produirà cap abocament d'aquest tipus de fluids al clavegueram. Igualment, els residus perillosos generats per l'activitat s'emmagatzemaran en recipients impermeables i es gestionaran adequadament. La nau disposa de solera de formigó hidròfug per a impedir filtracions.  
  
En l'interior de la nau, es procedeix al triturat de vidre i eliminació de metall i paper que l'acompanya, per mitjà de garbellament i aspirat.  
En l'exterior de la nau, s'emmagatzemen temporalment contenidors de paper, cartó, plàstic, ferralla i runes. És precisament la gestió de ferralla l'activitat sotmesa a avaluació d'impacte ambiental. No es preveu en el projecte ni es descriu en l'EsIA cap operació de gestió diferent del mer emmagatzematge per a aquests residus.  
  
Afeccions legals  
La gestió de residus queda regulada per la normativa en la matèria, en particular, en la Llei 22/2011, de 28 de juliol; en la Llei 20/1986, de 14 de maig, i en la Llei 10/2000, de 12 de desembre, i també el seu desplegament reglamentari.  
El Reial decret 9/2005, de 14 de gener, en el seu annex I, enumera les activitats potencialment contaminants del sòl, entre les quals es troba el comerç a l'engròs de ferralla i productes de rebuig.  
El soroll generat per les activitats queda regulat per la Llei 7/2002, de 9 de desembre, i el Decret 266/2004, de 9 de desembre.  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que hi siga aplicable.  
  
Consideracions jurídiques  
El projecte s'ha sotmés al procediment d'avaluació d'impacte ambiental, d'acord amb l'apartat 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.   
L'article cinqué de la Llei 2/1989, de 3 de març, atribueix a l'òrgan ambiental la competència per a la formulació de les declaracions d'impacte ambiental dels projectes a què s'aplique l'esmentada llei.  
L'article 15 del Decret 85 2013/, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la declaració d'impacte ambiental següent.  
  
Primer  
Estimar acceptable, només a l'efecte ambientals i sense perjudici de l'obtenció prèvia de les autoritzacions sectorials que se li apliquen, el projecte d'indústria de reciclatge de vidre i magatzem temporal de contenidors de residus no perillosos (paper, cartó, plàstic, ferralla i runes -RCD-) promogut per User Materies, SL, en el carrer Otos, número 4, del polígon industrial La Cava del terme municipal de Montaverner (València), sempre que aquest es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient i s'adopten les mesures indicades en l'apartat segon.  
  
  
Segon  
Addicionalment a les mesures adoptades en el projecte, s'estableixen les condicions següents, concordes amb el caràcter no perillós dels residus a gestionar, d'acord amb la documentació presentada:  
1. S'obtindrà de l'òrgan competent en matèria de residus l'autorització o inscripció que corresponga per a l'exercici de l'activitat d'emmagatzematge temporal de residus, que s'adaptarà a les condicions i terminis que l'esmentat òrgan establisca, d'acord amb la normativa en matèria de residus.  
2. Els contenidors emmagatzemats en el pati exterior que continguen residus que puguen ser arrossegats pel vent (material pulverulent o residus fàcilment dispersables pel seu escàs pes), disposaran de tapa o es cobriran amb lones per a evitar l'arrossegament pel vent.  
3. El pati exterior estarà dotat de paviment impermeable, a l'efecte d'evitar la contaminació del sòl, deguda a l'arrossegament per la pluja de contaminants continguts en els residus emmagatzemats.  
4. Els residus perillosos generats pel funcionament de la mateixa activitat s'emmagatzemaran en contenidors adequats en l'interior de la nau. En el cas de residus líquids i residus que puguen generar fluids (com les bateries), s'emmagatzemaran en contenidors o bidons amb cubetes de retenció, a l'efecte d'evitar abocaments al clavegueram. Es gestionaran a través d'empreses autoritzades.  
5. D'acord amb la normativa en matèria de contaminació acústica, en les condicions i periodicitat establides en aquesta, es realitzarà una auditoria acústica a la posada en funcionament de l'activitat o en el moment de la seua autorització i periòdicament.  
6. Qualsevol modificació o ampliació del projecte presentat haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Tercer  
Notificar a les persones interessades que contra aquesta resolució, per ser un acte de tràmit, no es pot interposar cap recurs, sense perjudici que puguen utilitzar-se els mitjans que en defensa dels seus drets s'estimen pertinents.  
  
Quart  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 2 d'abril de 2014. El director general d'Avaluació Ambiental i Territorial: Juan Giner Corell.»  
  
València, 15 de desembre de 2017. El director general de Medi Natural i d'Avaluació Ambiental: Antoni Marzo i Pastor.